Predkladacia správa

	Uznesením vlády Slovenskej republiky č. 788/2001 bola schválená zmena akcionárov akciovej spoločnosti Slovenská agentúra pre rozvoj investícií a obchodu (SARIO). Ani uznesenie vlády č. 620/2001, ktorým bol schválený štátny príspevkový Program budovania a činnosti Slovenskej agentúry pre rozvoj investícií a obchodu (SARIO), zmena počtu akcionárov, stanov a predmetu podnikania spoločnosti však neumožňujú financovanie prevádzkových výdajov akciovej spoločnosti, nakoľko je v rozpore so zákonom Národnej rady Slovenskej republiky č. 231/1999 o štátnej pomoci. 

	Akciová spoločnosť SARIO eviduje nekryté záväzky vo výške 5,5 mil. Sk a v septembri 2001 splní podmienky na vyhlásenie konkurzu v zmysle zákona Národnej rady Slovenskej republiky č. 328/1991 Zb. o konkurze a vyrovnaní v znení neskorších predpisov. S cieľom nedopustiť realokáciu zdrojov Európskej komisie na program PHARE SR 9906.01 na podporu exportu a investícií, minister hospodárstva navrhuje zriadiť príspevkovú organizáciu SARIO v pôsobnosti Ministerstva hospodárstva Slovenskej republiky, do ktorej prevedie projektovú implementačnú jednotku na podporu exportu a projektovú impementačnú jednotku na podporu investícií a zabezpečí plnú realizáciu programu PHARE. Uvedený postup bol prerokovaný s Delegatúrou Európskej komisie v Bratislave, ktorá proti návrhu nevyslovila žiadne námietky.  Prílohou uvedeného materiálu je aj prehľad použitia finančných prostriedkov agentúry SARIO, a.s. od jej vzniku v roku 2000 do 31. 8. 2001, v súlade s úlohou C.2. z uznesenia vlády SR č. 620 zo dňa 3. júla 2001.